title: 2013/584/UE: Decizia Parlamentului European din 17 aprilie 2013 privind descărcarea de gestiune pentru execuția bugetului Agenției Europene pentru Medicamente aferent exercițiului financiar 2011

text:
               16.11.2013

               RO

               Jurnalul Oficial al Uniunii Europene

               L 308/254

      DECIZIA PARLAMENTULUI EUROPEAN

   din 17 aprilie 2013
   privind descărcarea de gestiune pentru execuția bugetului Agenției Europene pentru Medicamente aferent exercițiului financiar 2011
   (2013/584/UE)
   PARLAMENTUL EUROPEAN,

               —

               având în vedere conturile anuale finale ale Agenției Europene pentru Medicamente pentru exercițiul financiar 2011,

               —

               având în vedere Raportul Curții de Conturi privind conturile anuale ale Agenției Europene pentru Medicamente pentru exercițiul financiar 2011, însoțit de răspunsurile agenției (1),

               —

               având în vedere Recomandarea Consiliului din 12 februarie 2013 (05753/2013 – C7-0041/2013),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (CE) nr. 726/2004 al Parlamentului European și al Consiliului (4) de instituire a unei Agenții Europene pentru Medicamente, în special articolul 68,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru mediu, sănătate publică și siguranță alimentară (A7-0098/2013),

               1.

               acordă directorului executiv al Agenției Europene pentru Medicamente descărcarea de gestiune pentru execuția bugetului agenției aferent exercițiului financiar 2011;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Agenției Europene pentru Medicamente, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 388, 15.12.2012, p. 116.

      (2)  JO L 248, 16.9.2002, p. 1.

      (3)  JO L 298, 26.10.2012, p. 1.

      (4)  JO L 136, 30.4.2004, p. 1.

      (5)  JO L 357, 31.12.2002, p. 72.

         REZOLUȚIA PARLAMENTULUI EUROPEAN

      din 17 aprilie 2013
      conținând observațiile care fac parte integrantă din decizia privind descărcarea de gestiune pentru execuția bugetului Agenției Europene pentru Medicamente aferent exercițiului financiar 2011
      PARLAMENTUL EUROPEAN,

                  —

                  având în vedere conturile anuale finale ale Agenției Europene pentru Medicamente pentru exercițiul financiar 2011,

                  —

                  având în vedere Raportul Curții de Conturi privind conturile anuale ale Agenției Europene pentru Medicamente pentru exercițiul financiar 2011, însoțit de răspunsurile agenției (1),

                  —

                  având în vedere Recomandarea Consiliului din 12 februarie 2013 (05753/2013 – C7-0041/2013),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

                  —

                  având în vedere Regulamentul (CE) nr. 726/2004 al Parlamentului European și al Consiliului (4) de instituire a unei Agenții Europene pentru Medicamente, în special articolul 68,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar și avizul Comisiei pentru mediu, sănătate publică și siguranță alimentară (A7-0098/2013),

                  A.

                  întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale ale Agenției Europene pentru Medicamente (denumită în continuare „agenția”) aferente exercițiului financiar 2011 și cu privire la legalitatea și regularitatea operațiunilor subiacente;

                  B.

                  întrucât la 23 octombrie 2012 Parlamentul a acordat directorului executiv al agenției descărcarea de gestiune pentru execuția bugetului agenției aferent exercițiului financiar 2010 (6), iar în rezoluția sa care însoțea decizia de descărcare de gestiune, printre altele:

                              —

                              a invitat agenția să informeze autoritatea care acordă descărcarea de gestiune, înainte de începutul următoarei proceduri de descărcare de gestiune, cu privire la calendarul și rezultatele procesului de verificare a declarațiilor de interese, în raport cu CV-urile, pentru restul de 46 % dintre experți și membri ai comitetelor care au fost implicați activ în activitățile agenției în perioada 1 ianuarie-31 mai 2012;

                              —

                              a invitat agenția să prezinte autorității care acordă descărcarea de gestiune un calendar precis pentru punerea în practică a unui nou sistem ex ante și ex post pentru declarațiile de interese, în special prin compararea aleatorie cu CV-urile și cu informațiile furnizate de experții de la nivel național;

                              —

                              a invitat agenția să introducă, în toate rapoartele sale anuale de activitate viitoare (RAA), o secțiune specială în care să descrie măsurile întreprinse pentru prevenirea și gestionarea conflictelor de interese, care să conțină, printre altele:

                                          —

                                          numărul de presupuse cazuri de conflict de interese verificate;

                                          —

                                          numărul de cazuri de tip „ușă turnantă”;

                                          —

                                          măsurile adoptate în fiecare categorie de cazuri;

                                          —

                                          numărul de proceduri lansate pentru tratarea situațiilor de abuz de încredere și rezultatele acestora;

                                          —

                                          sancțiunile aplicate;

                              —

                              a solicitat agenției să informeze în detaliu autoritatea care acordă descărcarea de gestiune cu privire la măsurile adoptate;

                  C.

                  întrucât bugetul agenției pentru exercițiul 2011 s-a ridicat la 208 863 000 EUR, ceea ce reprezintă o majorare nominală cu 0,22 % față de exercițiul financiar 2010;

                  D.

                  întrucât contribuția globală a Uniunii la bugetul agenției pentru 2011 a fost de 39 765 191,39 EUR, comparativ cu 36 755 652,07 EUR în 2010,

         Acțiunile întreprinse în urma descărcării de gestiune pentru 2010

                  1.

                  ia act de informațiile prezentate de agenție, potrivit cărora, în ceea ce privește verificările ex post ale declarațiilor de interese depuse de experții săi și de membrii comitetelor, un eșantion reprezentativ din partea rămasă de 46 % dintre experți va fi inclus în verificarea ex post desfășurată în prezent; ia act de faptul că, în prezent, se află în curs de elaborare o verificare nouă, mai amănunțită, bazată pe învățămintele extrase în urma verificării ex post efectuate în cadrul procedurii de descărcare pentru 2010; ia act de calendarul comunicat de agenție și așteaptă să fie informat în mod corespunzător cu privire la rezultatul verificărilor;

                  2.

                  ia act cu satisfacție de faptul că urmează să fie introdusă, în toate RAA ale agenției, începând cu RAA pentru 2012, o secțiune specială în care se vor descrie măsurile întreprinse pentru prevenirea și gestionarea conflictelor de interese;

         Gestiunea bugetară și financiară

                  3.

                  reamintește că contribuția globală din partea Uniunii pentru 2011 s-a ridicat la 39 765 191,39 EUR, ceea ce reprezintă o majorare de 8,65 % în raport cu exercițiul precedent;

                  4.

                  remarcă faptul că bugetul agenției este finanțat atât din bugetul Uniunii, cât și din onorariile plătite de industria farmaceutică pentru solicitarea, obținerea sau menținerea unei autorizații de introducere de produse pe piața Uniunii; constată, pe baza unor estimări cuprinse în conturile anuale, că, în 2011, 77,7 % din veniturile agenției au provenit din onorarii, cotă care crește în fiecare an, procentajul relativ care reflectă veniturile din contribuțiile Uniunii fiind de 18,3 % în 2011 (18,8 % în 2010, sau 14 % dacă din contribuția totală din partea Uniunii se deduce surplusul recuperat);

                  5.

                  constată că rata de execuție a creditelor de angajament și de plată din bugetul agenției se ridică la 95,21 % și, respectiv, 81,97 %, față de 95,65 % și 79,10 % în 2010; solicită agenției să depună în continuare eforturi pentru a-și îmbunătăți rata de execuție a creditelor de plată;

                  6.

                  constată cu îngrijorare că, la fel ca în rapoartele anterioare, Curtea de Conturi a indicat că este necesar să se introducă un sistem de remunerare pentru serviciile prestate de autoritățile statelor membre, care să se bazeze pe costurile reale suportate de acestea; regretă că nu s-a înregistrat niciun progres în această privință din 2009, când a fost prezentată Consiliului de administrație o propunere privind un nou sistem de plăți, fără însă să se ajungă la un acord; remarcă faptul că agenția va prezenta Consiliului de administrație o altă propunere pentru un nou sistem de plăți în martie 2013; ia act de eforturile depuse de către conducerea agenției pentru a încuraja Consiliul de administrație să adopte o decizie de revizuire a sistemului de efectuare a plăților pentru serviciile statelor membre pe baza costurilor reale; este pe deplin conștient de faptul că progresele limitate se datorează faptului că nu s-a luat nicio decizie la nivelul Consiliului de administrație; salută, prin urmare, faptul că administrația agenției a hotărât să solicite asistență suplimentară din partea Comisiei în acest sens; îndeamnă agenția să informeze autoritatea care acordă descărcarea de gestiune cu privire la evoluția acestei situații, inclusiv cu privire la stadiul în care se află noul plan de acțiune și la poziția Consiliului de administrație față de acesta;

         Reportarea creditelor

                  7.

                  este îngrijorat că, încă o dată, Curtea de Conturi a consemnat reportarea în 2012 de credite de plată aferente titlului II („Cheltuieli administrative”), în valoare de 9 600 000 EUR, ceea ce reprezintă 29 % din bugetul de la titlul II, precum și de credite de plată în valoare de 10 300 000 EUR aferente titlului III („Cheltuieli operaționale”), ceea ce reprezintă 34 % din bugetul de la titlul III; consideră că acest nivel al reportărilor este excesiv și contravine principiului anualității;

                  8.

                  ia act cu îngrijorare de diferența dintre concluziile Curții de Conturi și răspunsul agenției în ceea ce privește contractul-cadru pentru servicii informatice încheiat în 2009, față de care Curtea a exprimat o opinie cu rezerve în ceea ce privește legalitatea și regularitatea operațiunilor subiacente conturilor agenției pentru 2009; ia act de faptul că, potrivit Curții de Conturi, majorarea plafonului inițial inclus în contract nu este conformă normelor, în timp ce agenția consideră că contractul-cadru pentru servicii informatice este conform normelor și, prin urmare, extinderea acestuia este de asemenea conformă; îndeamnă agenția să prezinte informații suplimentare cu privire la această situație și să întreprindă măsuri pentru a soluționa această contradicție;

         Proceduri de achiziții

                  9.

                  ia act de faptul că, potrivit Curții de Conturi, transparența procedurilor de achiziții poate fi ameliorată în ceea ce privește justificarea volumelor estimative ale contractelor, precum și elaborarea, publicarea și aplicarea criteriilor de selecție; ia act cu satisfacție de faptul că agenția a luat notă de observațiile Curții de Conturi, actualizându-și procedurile în vederea unei mai bune transparențe și documentări;

         Proceduri de recrutare

                  10.

                  constată că, în 2011, agenția a anunțat 15 posturi vacante pentru agenți temporari și că, la sfârșitul anului, efectivul total de personal al agenției crescuse de la 656 la 689;

                  11.

                  ia act de faptul că, potrivit Curții de Conturi, este necesar să se îmbunătățească transparența procedurilor de selecție a personalului; remarcă cu îngrijorare că membrii comisiei de selecție nu și-au completat în toate cazurile declarațiile privind conflictele de interese sau nu au făcut acest lucru la timp și nu există nicio dovadă că s-ar fi luat vreo măsură pentru a se remedia problemele identificate prin intermediul acestor declarații; regretă că procedurile aplicate de comisia de selecție nu erau documentate întotdeauna în mod corespunzător și nu există nicio dovadă a modului în care a fost stabilită metoda de preselecție a candidaților sau a faptului că întrebările pentru testele scrise sau pentru interviuri erau formulate înainte de examenele respective;

                  12.

                  ia act de faptul că agenția a luat notă de observațiile Curții de Conturi, actualizându-și procedurile în vederea unei mai bune transparențe și a unei documentări efectuate la timp; consideră că unele dispoziții din Statutul funcționarilor pot crea sarcini administrative considerabile; prin urmare, solicită Comisiei să permită introducerea unui anumit grad de simplificare în temeiul dispozițiilor de la articolul 110 din Statutul funcționarilor în ceea ce privește agențiile;

         Conflicte de interese

                  13.

                  salută faptul că Curtea de Conturi a realizat un audit având drept obiectiv evaluarea politicilor și a procedurilor utilizate pentru gestionarea situațiilor de conflict de interese în cadrul a patru agenții europene, inclusiv al Agenției Europene pentru Medicamente, și a prezentat rezultatele în Raportul său special nr. 15/2012;

                  14.

                  ia act de faptul că, conform constatărilor Curții de Conturi, în momentul finalizării activităților de pe teren (octombrie 2011), agenția nu gestiona în mod adecvat conflictele de interese, dar elaborase unele dintre cele mai avansate politici și proceduri pentru declararea, evaluarea și gestionarea conflictelor de interese;

                  15.

                  salută faptul că agenția a întreprins o serie de măsuri în urma recomandărilor pentru 2010 ale autorității care acordă descărcarea de gestiune, a auditului Curții de Conturi și a publicării Raportului special nr. 15/2012, în special:

                              —

                              politica privind tratarea conflictelor de interese ale membrilor și experților din cadrul comitetelor științifice, un sistem deja revizuit, care intrase în vigoare la 29 septembrie 2011, a fost revizuit din nou în 2012 (în principal pentru a asigura claritatea orientărilor) și a intrat în vigoare la 3 aprilie 2012;

                              —

                              a fost introdusă, la 29 septembrie 2011, evaluarea obligatorie a conflictelor de interese declarate ale membrilor comitetelor științifice; de asemenea, toate autoritățile care numesc experți au posibilitatea de a efectua o evaluare prealabilă a oricărui expert înainte de evaluarea oficială efectuată de agenție în vederea încadrării expertului în activitățile sale;

                              —

                              la 3 aprilie 2012 a intrat în vigoare o versiune revizuită a politicii de tratare a conflictelor de interese ale membrilor Consiliului de administrație (în concordanță cu politica aplicată membrilor și experților din cadrul comitetelor științifice);

                              —

                              au fost elaborate proceduri pentru situațiile de abuz de încredere atât pentru membrii și experții comitetelor științifice (care au intrat în vigoare la 3 aprilie 2012), cât și pentru membrii Consiliului de administrație (care au intrat în vigoare la 7 iunie 2012);

                              —

                              în ceea ce privește transparența, înregistrarea conflictelor de interese declarate a fost perfecționată în continuare, astfel încât toate restricțiile în raport cu participarea la punctele de pe ordinea de zi a reuniunilor sunt în prezent înregistrate (măsură întreprinsă înainte de decembrie 2012);

                  16.

                  îndeamnă agenția să dea curs în continuare recomandărilor Curții de Conturi pentru a evita orice conflict de interese în cadrul diverselor sale structuri de conducere și operaționale și să informeze semestrial autoritatea care acordă descărcarea de gestiune cu privire la punerea în aplicare a politicilor și procedurilor menționate mai sus, precum și cu privire la toate evoluțiile noi în ceea ce privește gestionarea conflictelor de interese;

                  17.

                  solicită agenției să demareze un dialog structurat cu societatea civilă pe teme legate de conflictele de interese, să invite, cel puțin de două ori pe an, organizațiile interesate să discute problemele de interes comun, pe baza unei ordini de zi decise de comun acord, și să informeze autoritatea care acordă descărcarea de gestiune cu privire la rezultatele acestor discuții;

                  18.

                  salută angajamentul agenției de a realiza în prima jumătate a lui 2013 o analiză a punerii în aplicare a politicii sale revizuite de gestionare a conflictelor de interese și faptul că în prezent se elaborează o procedură de verificare ex ante și ex post a gestionării conflictelor de interese, procedură care va fi aplicată din al doilea trimestru al lui 2013; solicită agenției să țină la curent autoritatea de descărcare de gestiune în această privință;

                  19.

                  salută faptul că, după ce, în iunie 2012, fostul șef al Serviciului Juridic a părăsit agenția pentru a prelua funcția de jurist senior în cadrul unei firme de avocatură din SUA, printre clienții căreia se numără o serie de companii din industria farmaceutică, directorul executiv al agenției a declanșat o examinare a activității acestuia ca șef al Serviciului Juridic, președinte al Comitetului mixt, președinte al Comisiei de disciplină și membru al Comitetului consultativ privind achizițiile publice și contractele; ia act de faptul că nu s-au găsit dovezi privind un conflict de interese sau o încălcare a obligațiilor prevăzute la articolele 11 și 11a din Statului funcționarilor; salută faptul că, în conformitate cu articolul 16 din Statutul funcționarilor, directorul executiv a impus anumite restricții privind activitățile fostului șef al Serviciului Juridic pentru o perioadă de doi ani de la plecarea sa din cadrul agenției; invită agenția să ofere autorității care acordă descărcarea de gestiune informații detaliate cu privire la aceste restricții;

         Auditul intern

                  20.

                  ia act de faptul că a fost efectuată o evaluare aprofundată a riscurilor pentru a se stabili prioritățile auditului, ceea ce a avut ca rezultat următoarea temă de audit convenită pentru 2012: „Planificarea și elaborarea bugetului”; de asemenea, ia act de faptul că Serviciul de Audit Intern (IAS) a desfășurat un audit intitulat „Continuitatea activităților operaționale din cadrul Agenției Europene pentru Medicamente” (Operational Business Continuity in the European Medicines Agency);

                  21.

                  constată că, pe baza rezultatelor auditului respectiv, IAS a formulat 13 recomandări, șapte dintre care au fost apreciate ca „foarte importante”, cinci ca „importante” și una ca „dezirabilă”; constată cu satisfacție că toate recomandările au fost acceptate de Consiliul de administrație și că planul de acțiune elaborat de agenție în vederea implementării recomandărilor a fost considerat de IAS ca adecvat;

                  22.

                  constată că IAS a desfășurat și un exercițiu de evaluare a riscurilor legate de tehnologiile informației (IT) sub forma unei autoevaluări a riscurilor, prezentând o privire generală asupra expunerilor la riscuri în domeniul IT;

                  23.

                  ia act de faptul că, în ceea ce privește recomandările anterioare formulate de IAS și implementarea acestora de către agenție înainte de 31 decembrie 2011, există nouă recomandări „foarte importante” rămase deschise de la auditurile anterioare, opt dintre care au fost implementate de agenție și sunt în prezent examinate de IAS; constată, de asemenea, că la 31 decembrie 2011 nu mai existau recomandări deschise de importanță critică;

                  24.

                  face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 17 aprilie 2013 (7) referitoare la performanțele, gestiunea financiară și controlul agențiilor.

         (1)  JO C 388, 15.12.2012, p. 116.

         (2)  JO L 248, 16.9.2002, p. 1.

         (3)  JO L 298, 26.10.2012, p. 1.

         (4)  JO L 136, 30.4.2004, p. 1.

         (5)  JO L 357, 31.12.2002, p. 72.

         (6)  JO L 350, 20.12.2012, p. 82.

         (7)  Texte adoptate, P7_TA(2013)0134 (a se vedea pagina 374 din prezentul Jurnal Oficial).


title: Decizia Parlamentului European și a Consiliului din 17 decembrie 2009 de modificare a Acordului interinstituțional din 17 mai 2006 privind disciplina bugetară și buna gestiune financiară în ceea ce privește cadrul financiar multianual – Proiecte de finanțare în domeniul energiei în contextul Planului european de redresare economică

text:
               24.12.2009

               RO

               Jurnalul Oficial al Uniunii Europene

               L 347/26

      DECIZIA PARLAMENTULUI EUROPEAN ȘI A CONSILIULUI

   din 17 decembrie 2009
   de modificare a Acordului interinstituțional din 17 mai 2006 privind disciplina bugetară și buna gestiune financiară în ceea ce privește cadrul financiar multianual – Proiecte de finanțare în domeniul energiei în contextul Planului european de redresare economică
   (2009/1005/UE)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Acordul interinstituțional dintre Parlamentul European, Consiliu și Comisie din 17 mai 2006 privind disciplina bugetară și buna gestiune financiară (1), în special punctul 21, punctul 22 primul și al doilea paragraf și punctul 23,
   având în vedere propunerea modificată a Comisiei,
   întrucât:

               (1)

               În cadrul reuniunii de conciliere bugetară din 18 noiembrie 2009, Parlamentul European, Consiliul și Comisia au convenit cu privire la modalitățile de finanțare suplimentară, în cadrul Planului european de redresare economică, a proiectelor în domeniul energiei și a conexiunilor internet de bandă largă, precum și cu privire la investițiile pentru consolidarea operațiunilor care vor fi întreprinse ca urmare a „noilor provocări” identificate în contextul evaluării reformei intermediare din 2003 a politicii agricole comune („bilanțul de sănătate”) (2). Finanțarea necesită revizuirea cadrului financiar multianual 2007-2013, în conformitate cu punctele 21, 22 și 23 din Acordul interinstituțional, astfel încât să se majoreze plafonul aferent anului 2010 pentru creditele de angajament de la subrubrica 1a cu suma de 1 779 milioane EUR, exprimată în prețuri curente.

               (2)

               Majorarea plafonului de la subrubrica 1a pentru anul 2010 va fi compensată în întregime prin diminuarea plafoanelor pentru creditele de angajament de la rubricile 1a, 1b, 2, 3a și 5 pentru exercițiul 2009, precum și a plafoanelor pentru creditele de angajament de la rubricile 1a, 2 și 5 pentru 2010.

               (3)

               Pentru menținerea unei relații echilibrate între angajamente și plăți, vor fi ajustate plafoanele anuale aferente creditelor de plată. Ajustarea va fi neutră.

               (4)

               Anexa I la Acordul interinstituțional privind disciplina bugetară și buna gestiune financiară ar trebui, prin urmare, modificată în consecință (3),

         DECID:
   Articol unic
   Anexa I la Acordul interinstituțional privind disciplina bugetară și buna gestiune financiară se înlocuiește cu anexa la prezenta decizie.

      Adoptată la Strasbourg, 17 decembrie 2009.

            Pentru Parlamentul European

            Președintele

         J. BUZEK

            Pentru Consiliu

            Președintele

         H. LINDBLAD

      (1)  JO C 139, 14.6.2006, p. 1.

      (2)  COM(2008) 800, COM(2008) 859, COM(2009) 171 și JO L 132, 29.5.2009, p. 8.

      (3)  În acest scop, cifrele care rezultă din acordul menționat anterior sunt convertite în prețurile din 2004.

      ANEXĂ

         CADRUL FINANCIAR 2007-2013

                  (milioane EUR – prețuri constante 2004)

                  Credite de angajament

                  2007

                  2008

                  2009

                  2010

                  2011

                  2012

                  2013

                  Total
                  2007-2013

                                 1.

                              Creștere durabilă

                     50 865

                     53 262

                     55 879

                     56 435

                     55 400

                     56 866

                     58 256

                     386 963

                              1a

                              Competitivitate pentru creștere și ocuparea forței de muncă

                  8 404

                  9 595

                  12 018

                  12 580

                  11 306

                  12 122

                  12 914

                  78 939

                              1b

                              Coeziune pentru creștere și ocuparea forței de muncă

                  42 461

                  43 667

                  43 861

                  43 855

                  44 094

                  44 744

                  45 342

                  308 024

                                 2.

                              Conservarea și gestionarea resurselor naturale

                     51 962

                     54 685

                     51 023

                     53 238

                     52 528

                     51 901

                     51 284

                     366 621

                  din care: cheltuielile de piață și plăți directe

                  43 120

                  42 697

                  42 279

                  41 864

                  41 453

                  41 047

                  40 645

                  293 105

                                 3.

                              Cetățenie, libertate, securitate și justiție

                     1 199

                     1 258

                     1 375

                     1 503

                     1 645

                     1 797

                     1 988

                     10 765

                              3a

                              Libertate, securitate și justiție

                  600

                  690

                  785

                  910

                  1 050

                  1 200

                  1 390

                  6 625

                              3b

                              Cetățenie

                  599

                  568

                  590

                  593

                  595

                  597

                  598

                  4 140

                                 4.

                              UE ca actor global

                     6 199

                     6 469

                     6 739

                     7 009

                     7 339

                     7 679

                     8 029

                     49 463

                                 5.

                              Administrație
                               (1)

                     6 633

                     6 818

                     6 816

                     6 999

                     7 255

                     7 400

                     7 610

                     49 531

                                 6.

                              Compensări

                     419

                     191

                     190

                     800

                     TOTAL CREDITE DE ANGAJAMENT

                     117 277

                     122 683

                     122 022

                     125 184

                     124 167

                     125 643

                     127 167

                     864 143

                  ca procent din VNB

                  1,08 %

                  1,09 %

                  1,06 %

                  1,06 %

                  1,03 %

                  1,02 %

                  1,01 %

                  1,048 %

                     TOTAL CREDITE DE PLATĂ

                     115 142

                     119 805

                     109 091

                     119 245

                     116 884

                     120 575

                     119 784

                     820 526

                  ca procent din VNB

                  1,06 %

                  1,06 %

                  0,95 %

                  1,01 %

                  0,97 %

                  0,98 %

                  0,95 %

                  1,00 %

                  Marjă disponibilă

                  0,18 %

                  0,18 %

                  0,29 %

                  0,23 %

                  0,27 %

                  0,26 %

                  0,29 %

                  0,24 %

                  Plafonul de resurse proprii ca procent din VNB

                  1,24 %

                  1,24 %

                  1,24 %

                  1,24 %

                  1,24 %

                  1,24 %

                  1,24 %

                  1,24 %

         (1)  Cheltuielile cu pensiile incluse în plafonul acestei rubrici sunt calculate fără contribuțiile personalului la regimul respectiv de pensii, în limita a 500 milioane EUR la prețurile din 2004 pentru perioada 2007-2013.


title: 2011/728/: Decizia Băncii Centrale Europene din 31 octombrie 2011 de modificare a Deciziei BCE/2010/15 privind administrarea creditelor acordate de EFSF statelor membre a căror monedă este euro și de modificare a Deciziei BCE/2010/31 privind deschiderea unor conturi pentru procesarea plăților în legătură cu împrumuturile acordate de EFSF statelor membre a căror monedă este euro (BCE/2011/16)

text:
               8.11.2011

               RO

               Jurnalul Oficial al Uniunii Europene

               L 289/35

         DECIZIA BĂNCII CENTRALE EUROPENE
   din 31 octombrie 2011
   de modificare a Deciziei BCE/2010/15 privind administrarea creditelor acordate de EFSF statelor membre a căror monedă este euro și de modificare a Deciziei BCE/2010/31 privind deschiderea unor conturi pentru procesarea plăților în legătură cu împrumuturile acordate de EFSF statelor membre a căror monedă este euro
   (BCE/2011/16)
   (2011/728/UE)
   COMITETUL EXECUTIV AL BĂNCII CENTRALE EUROPENE,
   având în vedere Statutul Sistemului European al Băncilor Centrale și al Băncii Centrale Europene, în special articolele 17 și 21,
   întrucât:

               (1)

               Decizia BCE/2010/15 din 21 septembrie 2010 privind administrarea creditelor acordate de EFSF statelor membre a căror monedă este euro (1) cuprinde dispoziții privind deschiderea unui cont de numerar la Banca Centrală Europeană (BCE) în numele European Financial Stability Facility (EFSF) în vederea punerii în aplicare a convențiilor de împrumut (denumite în continuare „convenții de împrumut”) în temeiul acordului-cadru privind EFSF, care a intrat în vigoare la 4 august 2010 (denumit în continuare „acordul-cadru privind EFSF”).

               (2)

               Decizia BCE/2010/31 din 20 decembrie 2010 privind deschiderea unor conturi pentru procesarea plăților în legătură cu împrumuturile acordate de EFSF statelor membre a căror monedă este euro (2) cuprinde dispoziții privind deschiderea la BCE de conturi de numerar în numele băncii centrale naționale a statului membru împrumutat relevant în vederea punerii în aplicare a convențiilor de împrumut în temeiul acordului-cadru privind EFSF.

               (3)

               Acordul-cadru privind EFSF a fost modificat prin Acordul suplimentar de modificare, care a intrat în vigoare la 18 octombrie 2011. Acordul-cadru modificat privind EFSF a creat instrumente suplimentare pe care EFSF le poate utiliza pentru a acorda asistență financiară. În conformitate cu considerentul (2) al preambulului și cu articolul 2 alineatul (1) din Acordul-cadru modificat privind EFSF, EFSF poate acorda plăți în cadrul împrumuturilor, facilități preventive, facilități pentru finanțarea recapitalizării instituțiilor financiare dintr-un stat membru al zonei euro (prin intermediul împrumuturilor acordate guvernelor acestor state membre, inclusiv țări din afara programului), facilități pentru achiziționarea de obligațiuni pe piețele secundare sau facilități pentru achiziționarea de obligațiuni pe piața primară (toate aceste instrumente reprezentând „asistență financiară”), care urmează a fi furnizate prin intermediul convențiilor de asistență financiară (denumite în continuare „convenții de asistență financiară”). Convențiile de împrumut pot rămâne în vigoare după intrarea în vigoare a acordului-cadru modificat privind EFSF.

               (4)

               Prin urmare, Deciziile BCE/2010/15 și BCE/2010/31 trebuie modificate în mod corespunzător,

         ADOPTĂ PREZENTA DECIZIE:
   Articolul 1
   Decizia BCE/2010/15 se modifică după cum urmează:

               1.

               Articolul 2 se înlocuiește cu următorul text:
               „Articolul 2
               Acceptarea plăților efectuate pe contul de numerar
               BCE acceptă doar plățile efectuate din sau în contul de numerar deschis în numele EFSF, dacă aceste plăți au legătură cu convențiile de împrumut sau cu convențiile de asistență financiară.”

               2.

               Articolul 4 se înlocuiește cu următorul text:
               „Articolul 4
               Soldul contului de numerar
               Nicio sumă de bani nu rămâne înscrisă în creditul contului de numerar deschis în numele EFSF după efectuarea plăților în legătură cu orice convenție de împrumut sau convenție de asistență financiară și nici nu sunt transferate sume de bani către acest cont de numerar înainte de data la care trebuie efectuate plățile în legătură cu orice convenție de împrumut sau convenție de asistență financiară. Niciodată nicio sumă de bani nu rămâne înscrisă în debitul contului de numerar deschis în numele EFSF. Prin urmare, din contul de numerar deschis în numele EFSF nu sunt efectuate plăți care să depășească sumele înscrise în creditul contului respectiv.”.

         Articolul 2
   Decizia BCE/2010/31 se modifică după cum urmează:

               1.

               Articolul 1 se înlocuiește cu următorul text:
               „Articolul 1
               Deschiderea conturilor de numerar
               La cererea unei BCN a statului membru împrumutat, BCE poate deschide conturi de numerar în numele BCN respective pentru procesarea plăților în legătură cu o convenție de împrumut sau convenție de asistență financiară (denumit în continuare «contul de numerar al BCN»).”

               2.

               Articolul 2 se înlocuiește cu următorul text:
               „Articolul 2
               Acceptarea plăților efectuate în conturile de numerar
               Un cont de numerar al BCN este utilizat numai pentru procesarea plăților în legătură cu o convenție de împrumut sau convenție de asistență financiară.”.

         Articolul 3
   Intrarea în vigoare
   Prezenta decizie intră în vigoare la 2 noiembrie 2011.

      Adoptată la Frankfurt pe Main, 31 octombrie 2011.

            Președintele BCE

         Jean-Claude TRICHET

      (1)  1 JO L 253, 28.9.2010, p. 58.

      (2)  2 JO L 10, 14.1.2011, p. 7.


title: 2009/698/CE: Decizia Comisiei din 4 septembrie 2009 de încheiere a procedurii antidumping privind importurile de tuburi, țevi și profile tubulare sudate, cu secțiunea pătrată sau dreptunghiulară, din fier, cu excepția fontei, sau din oțel altfel decât inoxidabil originare din Belarus, Turcia și Ucraina

text:
               9.9.2009

               RO

               Jurnalul Oficial al Uniunii Europene

               L 237/34

      DECIZIA COMISIEI

   din 4 septembrie 2009
   de încheiere a procedurii antidumping privind importurile de tuburi, țevi și profile tubulare sudate, cu secțiunea pătrată sau dreptunghiulară, din fier, cu excepția fontei, sau din oțel altfel decât inoxidabil originare din Belarus, Turcia și Ucraina
   (2009/698/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”), în special articolul 9,
   după consultarea Comitetului consultativ,
   întrucât:
   1.   PROCEDURĂ

   1.1.   Inițierea procedurii

               (1)

               Printr-un aviz publicat în Jurnalul Oficial al Uniunii Europene
                   (2) la 13 noiembrie 2008 („aviz de deschidere”), în temeiul articolului 5 din regulamentul de bază, Comisia a deschis procedura antidumping privind importurile în Comunitate de tuburi, țevi și profile tubulare sudate, cu secțiunea pătrată sau dreptunghiulară, din fier, cu excepția fontei, sau din oțel altfel decât inoxidabil („secțiune tubulară”) originare din Belarus, Turcia și Ucraina (denumite în continuare „țările vizate”).

               (2)

               Procedura a fost deschisă ca urmare a unei plângeri depuse la 29 septembrie 2008 de Comitetul de protecție a industriei tuburilor din oțel sudate din Uniunea Europeană (denumit în continuare „reclamantul”), în numele producătorilor care reprezintă o parte importantă, în cazul de față peste 25 %, din producția comunitară totală de secțiuni tubulare. Plângerea a inclus probe prima facie privind existența dumpingului în ceea ce privește secțiunile tubulare originare din țările vizate și a unui prejudiciu material important care rezulta din acesta, elemente considerate ca fiind suficiente pentru a justifica deschiderea unei proceduri.

         1.2.   Părțile interesate și vizitele de verificare

               (3)

               Comisia a informat în mod oficial reclamantul, toți producătorii cunoscuți, importatorii/comercianții și utilizatorii din Comunitate cunoscuți ca fiind interesați, producătorii-exportatori și asociațiile acestora, precum și autoritățile țărilor vizate și producătorii cunoscuți ai produsului similar din țara analogă luată în considerare (SUA) cu privire la inițierea procedurii. Părților interesate li s-a acordat posibilitatea de a-și face cunoscute în scris punctele de vedere și de a solicita o audiere până la termenul fixat în avizul de inițiere. Au fost audiate toate părțile interesate care au solicitat să fie audiate și care au arătat că există motive speciale care să justifice acest lucru.

               (4)

               Pentru a permite producătorilor-exportatori din Belarus să depună, dacă doreau, o cerere de acordare a tratamentului individual (TI), Comisia a trimis formulare de cerere producătorilor-exportatori cunoscuți ca fiind interesați, precum și autorităților din Belarus. Două grupuri de societăți din Belarus au depus o cerere de acordare a TI în temeiul articolului 9 alineatul (5) din regulamentul de bază.

               (5)

               Având în vedere numărul mare de producători-exportatori din Turcia și Ucraina, de producători comunitari și de importatori implicați în prezenta anchetă, în avizul de deschidere a procedurii s-a avut în vedere posibilitatea de a recurge la o eșantionare, în conformitate cu articolul 17 din regulamentul de bază. Pentru a permite Comisiei să decidă asupra necesității eșantionării, și, după caz, a stabilirii componenței eșantionului, producătorii-exportatori din Turcia și Ucraina, producătorii comunitari și importatorii, precum și reprezentanții acestora au fost invitați să se prezinte și să furnizeze, după cum se precizează în avizul de deschidere, informații de bază referitoare la activitățile lor legate de produsul în cauză, în termen de 15 zile de la data publicării avizului de deschidere.

               (6)

               În ceea ce privește Turcia, dintre cele 13 societăți sau grupuri care au răspuns la întrebările de eșantionare, a fost selectat un eșantion de patru societăți sau grupuri de societăți. Totuși, la eșantionare, una din societățile reținute în eșantion nu a furnizat informații privind existența a doi producători afiliați din Turcia, ci a transmis aceste informații foarte târziu. Cu toate acestea, celor două societăți afiliate li s-a oferit din nou posibilitatea de a răspunde la toate întrebările din chestionar. Totuși, informațiile furnizate de societățile afiliate au fost atât de incomplete încât nu a fost posibilă calcularea dumpingului. În consecință, societatea a fost exclusă din eșantion. Un alt producător din Turcia nu a fost inclus în eșantionul inițial, dar a cerut o examinare individuală în conformitate cu articolul 17 alineatul (3) din regulamentul de bază și a transmis la termen un chestionar complet. El a fost inclus în eșantion. În ceea ce privește volumul de exporturi, cele patru societăți incluse în eșantion reprezintă 63 % din volumul total de exporturi de secțiuni tubulare din Turcia către Comunitate efectuate în cursul perioadei de anchetă. Părțile interesate au fost consultate, în conformitate cu articolul 17 alineatul (2) din regulamentul de bază, și nu au ridicat nicio obiecție.

               (7)

               În ceea ce privește Ucraina, două grupuri de societăți și o a treia societate din această țară au răspuns la întrebările de eșantionare și și-au manifestat intenția de a coopera la anchetă. În cursul perioadei de anchetă, exportul acestor societăți către Comunitate a reprezentat circa 30 % din importurile de secțiuni tubulare originare din Ucraina, astfel cum se indică în baza de date Eurostat. Având în vedere numărul redus al societăților care au cooperat, s-a decis efectuarea unei anchete complete asupra celor trei producători-exportatori care au colaborat și, în consecință, renunțarea la eșantionare.

               (8)

               În ceea ce privește importatorii de secțiuni tubulare, Comisia a solicitat tuturor importatorilor cunoscuți să furnizeze informații referitoare la importurile și vânzările produsului vizat. Întrucât opt importatori și-au manifestat intenția de a coopera, nu s-a aplicat eșantionarea.

               (9)

               În ceea ce privește producătorii comunitari, în conformitate cu articolul 17 din regulamentul de bază, Comisia a ales un eșantion pe baza celui mai mare volum reprezentativ al producției și al vânzărilor de secțiuni tubulare în Comunitate, astfel încât ancheta să poată fi efectuată în mod rezonabil, ținând cont de timpul disponibil. Pe baza informațiilor primite de la producătorii comunitari, Comisia a selectat patru grupuri de societăți care dețineau cel mai mare volum al producției și vânzărilor în Comunitate. În materie de producție comunitară, grupurile de societăți incluse în eșantion reprezentau 52 % din producția totală estimată de secțiuni tubulare din Comunitate. Părțile interesate au fost consultate, în conformitate cu articolul 17 alineatul (2) din regulamentul de bază, și nu au ridicat nicio obiecție. În plus, ceilalți producători comunitari au fost invitați să furnizeze anumite date generale pentru analiza prejudiciului. Cu toate acestea, unul dintre producătorii selectați nu a răspuns la chestionar și a decis să își înceteze cooperarea în cadrul anchetei. Întrucât includerea unora dintre ceilalți producători comunitari care s-au oferit să coopereze ar afecta doar foarte puțin reprezentativitatea eșantionului, s-a hotărât ca această societate care și-a încetat cooperarea în cadrul anchetei să nu fie înlocuită.

               (10)

               Comisia a expediat chestionare producătorilor-exportatori incluși în eșantion din Turcia, producătorilor-exportatori din Belarus și Ucraina care au cooperat, unicului producător din SUA care și-a manifestat intenția de a coopera în scopul stabilirii valorii normale pentru Belarus, producătorilor comunitari incluși în eșantion, tuturor importatorilor care și-au manifestat intenția de a coopera și tuturor utilizatorilor cunoscuți. S-au primit răspunsuri la întrebările din chestionare de la trei grupuri de societăți incluse în eșantion, reprezentând paisprezece producători comunitari, de la patru grupuri de societăți din Turcia, de la un producător-exportator individual din Turcia aparținând unui grup de societăți, de la cele două grupuri de societăți din Ucraina și de la cel de-al treilea producător din Ucraina care a cooperat, de la cei doi producători-exportatori din Belarus, care au depus, de asemenea, și formulare de cerere pentru TI, precum și de la cei patru importatori/deținători de exporturi ai lor în cazul contractelor de furnizare pe bază de comandă fermă, de la producătorul din SUA care a cooperat, de la trei importatori comunitari neafiliați și de la un utilizator comunitar. În plus, alți cinci producători comunitari au furnizat datele generale solicitate.

               (11)

               Comisia a cercetat și verificat toate informațiile pe care le-a considerat necesare pentru determinarea dumpingului, a prejudiciului care rezultă din acesta și a interesului Comunității. S-au efectuat vizite de verificare la sediile următoarelor societăți:

                           (a)

                           Producători comunitari

                                       —

                                       Condesa Fabril; Legutiano, Alava, Spania

                                       —

                                       Corus Tubes BV, Oosterhout, Țările de Jos

                                       —

                                       Corus Tubes UK; Corby, Regatul Unit

                                       —

                                       Lorraine Tubes, Lexy, Franța

                                       —

                                       Marcegaglia SPA; Gazoldo degli Ippoliti, Mantova, Italia

                           (b)

                           Producători-exportatori din Turcia

                                       —

                                       Erbosan Erciyas Boru Sanayii ve Ticaret AȘ, Kayseri

                                       —

                                       Noksel Çelik Boru Sanayi AȘ, Ankara

                                       —

                                       MMZ Ohnur Boru Profil Üretim San. ve Tic. AȘ, Istanbul

                                       —

                                       Yücel Boru ve Profil Endüstrisi AȘ și comerciantul afiliat Yücel Boru Ihracat Ithalat ve Pazarlama AȘ, Istanbul

                           (c)

                           Producători-exportatori din Ucraina

                                       —

                                       Lugansk Tube Works și societățile afiliate, Lugansk și Dnepropetrovsk

                           (d)

                           Importatori comunitari neafiliați

                                       —

                                       Kromat Trading Ltd.; Londra, Regatul Unit

                                       —

                                       JSC Azovlitas; Kaunas, Lituania.

         1.3.   Perioada de anchetă

               (12)

               Ancheta de dumping și prejudiciu s-a efectuat în perioada 1 octombrie 2007-30 septembrie 2008 (denumită în continuare „perioada de anchetă” sau „PA”). Examinarea tendințelor relevante pentru evaluarea prejudiciului a avut loc în perioada cuprinsă între 1 ianuarie 2005 și sfârșitul perioadei de anchetă (denumită în continuare „perioada luată în considerare”).

         1.4.   Produsul în cauză

               (13)

               Produsul despre care se pretinde că ar face obiectul unui dumping constă în tuburi, țevi și profile tubulare sudate, cu secțiunea pătrată sau dreptunghiulară, din fier, cu excepția fontei, sau oțel altfel decât inoxidabil, dar excluzând tuburile și țevile de tipul celor utilizate pentru conducte de petrol sau de gaze și tuburi și țevi de cuvelaj și de producție de tipul celor utilizate pentru extracția petrolului sau a gazelor, originare din Belarus, Turcia și Ucraina (denumit în continuare „produsul în cauză”), încadrat în mod normal la codurile NC 7306 61 92 și 7306 61 99. Produsul este, de asemenea, menționat sub titulatura de „secțiune tubulară”.

               (14)

               Secțiunile tubulare sunt utilizate, în principal, ca elemente de susținere a structurilor și sarcinilor în industria construcțiilor, precum și ca elemente componente ale structurii navelor, macaralelor, dispozitivelor de manipulare, remorcilor, camioanelor, echipamentelor agricole etc. Secțiunile tubulare pot fi utilizate, de asemenea, în componența mobilierului metalic, echipamentelor sportive și a celor destinate timpului liber, jucăriilor, ușilor și ferestrelor metalice, rafturilor, structurilor de depozitare și împachetare etc.

         2.   RETRAGEREA PLÂNGERII ȘI ÎNCHEIEREA PROCEDURII

               (15)

               Printr-o scrisoare adresată Comisiei la 3 iunie 2009, reclamantul și-a retras în mod oficial plângerea. Potrivit reclamantului, această retragere a fost determinată de faptul că situația actuală a pieței industriei comunitare este semnificativ diferită de situația pieței din momentul în care a fost depusă plângerea, dat fiind că cererea reală și cea aparentă din UE s-au prăbușit recent, ceea ce a dus, de asemenea, la o scădere a importurilor. Având în vedere aceste schimbări ale situației pieței, reclamantul nu dorește să continue procedura, care se bazase pe o analiză a unor date istorice care nu mai reflectă pe deplin condițiile de piață actuale. Potrivit reclamantului, este preferabil ca, în această situație, să se reacționeze la orice practici comerciale prejudiciabile și incorecte prin deschiderea unei noi cauze – în cazul în care o situație viitoare va face necesară o astfel de acțiune – care să abordeze pe deplin toate aspectele problemei.

               (16)

               De asemenea, reclamantul a declarat că, în cazul în care volumul importurilor va crește din nou, aceste importuri ar putea, în situația de față, să pună la îndoială viabilitatea industriei comunitare.

               (17)

               Ar trebui remarcat că situația actuală în ceea ce privește produsul în cauză, atât în UE cât și în țările în cauză, se caracterizează printr-o schimbare fără precedent a parametrilor economici fundamentali. În timp ce, în aceste circumstanțe, este dificil să se facă presupuneri justificate cu privire la dezvoltarea pieței pe termen scurt și mediu, se pare, de asemenea, că situația economică este instabilă și că apariția dumpingului prejudiciabil nu ar putea fi exclusă cu desăvârșire. Având în vedere incertitudinea situației de ansamblu a pieței, este considerată adecvată monitorizarea importurilor în UE ale produsului în cauză. Informațiile obținute în cadrul acestei monitorizări ar permite Comisiei să reacționeze rapid dacă este necesar. De exemplu, aceste informații ar putea fi utilizate în scopul inițierii unei noi proceduri, cu condiția să se îndeplinească cerințele prevăzute la articolul 5 din regulamentul de bază, și anume să existe suficiente elemente de probă prima facie cu privire la existența unui dumping prejudiciabil.

               (18)

               De asemenea, Comisia remarcă faptul că, în cazul în care circumstanțele ar justifica inițierea unei noi proceduri privind acest produs, ar putea fi oportună o anchetă promptă. Articolul 7 alineatul (1) din regulamentul de bază prevede, într-adevăr, o astfel de posibilitate, întrucât permite impunerea relativ promptă de măsuri provizorii după inițiere.

               (19)

               Perioada de monitorizare ar trebui să se aplice timp de maximum 24 de luni de la publicarea încheierii prezentei proceduri.

               (20)

               În conformitate cu articolul 9 alineatul (1) din regulamentul de bază, procedura poate fi încheiată în cazul în care plângerea este retrasă, cu excepția cazului în care încheierea procedurii nu ar fi în interesul comunitar.

               (21)

               În această privință se remarcă faptul că analiza de mai sus cu privire la situația actuală privind produsul vizat și orice posibile noi anchete viitoare nu pun în discuție acțiunea de retragere a plângerii reclamantului. Prin urmare, Comisia a considerat că prezenta procedură ar trebui încheiată, dat fiind că ancheta nu a revelat niciun motiv care să arate că o asemenea încheiere nu ar fi în interesul Comunității. Părțile interesate au fost informate în consecință și li s-a acordat posibilitatea de a prezenta observații. Cu toate acestea, nu s-au primit niciun fel de observații care ar fi putut modifica prezenta decizie.

               (22)

               Prin urmare, Comisia concluzionează că procedura antidumping ar trebui încheiată fără impunerea de măsuri antidumping privind importurile în Comunitate de tuburi, țevi și profile tubulare sudate, cu secțiunea pătrată sau dreptunghiulară, din fier, cu excepția fontei, sau din oțel altfel decât inoxidabil originare din Belarus, Turcia și Ucraina,

         DECIDE:
   Articolul 1
   Se încheie procedura antidumping privind importurile de tuburi, țevi și profile tubulare sudate, cu secțiunea pătrată sau dreptunghiulară, din fier, cu excepția fontei, sau oțel altfel decât inoxidabil, dar excluzând tuburile și țevile de tipul celor utilizate pentru conducte de petrol sau de gaze și tuburi și țevi de cuvelaj și de producție de tipul celor utilizate pentru extracția petrolului sau a gazelor, originare din Belarus, Turcia și Ucraina, încadrate în mod normal la codurile NC 7306 61 92 și 7306 61 99.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 4 septembrie 2009.

            Pentru Comisie

         Catherine ASHTON

            Membru al Comisiei

      (1)  JO L 56, 6.3.1996, p. 1.

      (2)  JO C 290, 13.11.2008, p. 13.


title: Decizia Parlamentului European din 5 mai 2010 referitoare la descărcarea de gestiune pentru execuția bugetului Agenției Europene a Căilor Ferate aferent exercițiului financiar 2008

text:
               25.9.2010

               RO

               Jurnalul Oficial al Uniunii Europene

               L 252/178

         DECIZIA PARLAMENTULUI EUROPEAN
   din 5 mai 2010
   referitoare la descărcarea de gestiune pentru execuția bugetului Agenției Europene a Căilor Ferate aferent exercițiului financiar 2008
   (2010/534/UE)
   PARLAMENTUL EUROPEAN,
   având în vedere conturile anuale finale ale Agenției Europene a Căilor Ferate pentru exercițiul financiar 2008,
   având în vedere Raportul Curții de Conturi privind conturile anuale ale Agenției Europene a Căilor Ferate pentru exercițiul financiar 2008, însoțit de răspunsurile agenției (1),
   având în vedere Recomandarea Consiliului din 16 februarie 2010 (5827/2010 – C7-0061/2010),
   având în vedere articolul 276 din Tratatul CE și articolul 319 din Tratatul privind funcționarea Uniunii Europene,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (2), în special articolul 185,
   având în vedere Regulamentul (CE) nr. 881/2004 al Parlamentului European și al Consiliului din 29 aprilie 2004 privind înființarea unei Agenții Europene a Căilor Ferate (3), în special articolul 39,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 (4), în special articolul 94,
   având în vedere articolul 77 și anexa VI la Regulamentul său de procedură,
   având în vedere raportul Comisiei pentru control bugetar și avizul Comisiei pentru transport și turism (A7-0084/2010),

               1.

               acordă directorului executiv al Agenției Europene a Căilor Ferate descărcarea de gestiune pentru execuția bugetului Agenției aferent exercițiului financiar 2008;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Agenției Europene a Căilor Ferate, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Jerzy BUZEK

            Secretarul general

         Klaus WELLE

      (1)  JO C 304, 15.12.2009, p. 89.

      (2)  JO L 248, 16.9.2002, p. 1.

      (3)  JO L 164, 30.4.2004, p. 1.

      (4)  JO L 357, 31.12.2002, p. 72.
    ---documentbreak---

               25.9.2010

               RO

               Jurnalul Oficial al Uniunii Europene

               L 252/179

         REZOLUȚIA PARLAMENTULUI EUROPEAN
   din 5 mai 2010
   conținând observațiile care fac parte integrantă din decizia privind descărcarea de gestiune pentru execuția bugetului Agenției Europene a Căilor Ferate aferent exercițiului financiar 2008
   PARLAMENTUL EUROPEAN,
   având în vedere conturile anuale finale ale Agenției Europene a Căilor Ferate pentru exercițiul financiar 2008,
   având în vedere Raportul Curții de Conturi privind conturile anuale ale Agenției Europene a Căilor Ferate pentru exercițiul financiar 2008, însoțit de răspunsurile agenției (1),
   având în vedere Recomandarea Consiliului din 16 februarie 2010 (5827/2010 – C7-0061/2010),
   având în vedere articolul 276 din Tratatul CE și articolul 319 din Tratatul privind funcționarea Uniunii Europene,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,
   având în vedere Regulamentul (CE) nr. 881/2004 al Parlamentului European și al Consiliului din 29 aprilie 2004 privind înființarea unei Agenții Europene a Căilor Ferate (3), în special articolul 39,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 (4), în special articolul 94,
   având în vedere articolul 77 și anexa VI la Regulamentul său de procedură,
   având în vedere raportul Comisiei pentru control bugetar și avizul Comisiei pentru transport și turism (A7-0084/2010),

               A.

               întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2008 și cu privire la legalitatea și regularitatea operațiunilor subiacente;

               B.

               întrucât, la 23 aprilie 2009, Parlamentul a acordat directorului executiv al Agenției Europene a Căilor Ferate descărcarea de gestiune pentru execuția bugetului Agenției aferent exercițiului financiar 2008 (5), iar în rezoluția sa care însoțea decizia de descărcare de gestiune, Parlamentul:

                           —

                           a constatat, pe baza raportului anual al Curții pentru 2006, că bugetul final al Agenției pentru exercițiul financiar 2007 a fost de 16 600 000 EUR, incluzând o rezervă de 1 900 000 EUR; a constatat, de asemenea, că la sfârșitul lui 2007 au fost anulate credite în valoare de 3 400 000 EUR, inclusiv rezerva, și că, în plus, au fost reportate în 2008 credite în valoare de 2 700 000 EUR;

                           —

                           și-a exprimat îngrijorarea cu privire la concluzia Curții conform căreia peste 35 % din creditele finale nu au fost utilizate, ceea ce demonstrează, conform Curții, că procedurile Agenției de programare și de elaborare a bugetului prezintă deficiențe grave;

                           —

                           a invitat Agenția, în temeiul articolului 15 alineatul (5) din Regulamentul (CE, Euratom) nr. 2343/2002, să își gestioneze numerarul cu strictețe pentru a se asigura că soldurile de trezorerie se limitează la acoperirea unor nevoi justificate în mod corespunzător și să acorde o atenție deosebită îmbunătățirii modului în care își gestionează numerarul,

               1.

               salută faptul că Curtea de Conturi a constatat fiabilitatea conturilor Agenției aferente exercițiului bugetar 2008 și legalitatea și regularitatea operațiunilor subiacente, în ansamblul lor;

               2.

               observă că agenția a dispus de 18 000 000 EUR în credite de angajament și credite de plată de la bugetul Uniunii pentru 2008;

      Performanțe

               3.

               solicită Agenției să prezinte, în tabelul care trebuie anexat la viitorul raport al Curții de Conturi, o comparație între operațiunile realizate în exercițiul care face obiectul descărcării de gestiune și cele realizate în exercițiul precedent pentru a permite autorității care acordă descărcarea de gestiune să evalueze mai bine performanțele Agenției de la un exercițiu la altul;

               4.

               insistă asupra faptului că este important ca Agenția să stabilească în programarea sa obiective SMART și indicatori RACER în vederea evaluării realizărilor sale; ia act, cu toate acestea, de faptul că Agenția a declarat că a luat în considerare aceste observații în programul său pentru 2009; invită, de asemenea, Centrul să ia în considerare introducerea unei diagrame Gantt în programarea tuturor activităților sale operaționale, astfel încât să indice rapid timpul petrecut de fiecare membru al personalului pentru un proiect și să favorizeze o abordare orientată spre obținerea de rezultate;

               5.

               ia act de constatarea Curții cu privire la faptul că Agenția își desfășoară activitățile în două locații (Valenciennes și Lille), fapt care generează costuri suplimentare;

      Reportarea creditelor

               6.

               ia act de constatarea Curții conform căreia peste 4 100 000 EUR au fost reportați în 2009, dintre care aproximativ 3 900 000 EUR se referă la cheltuieli de funcționare și la cheltuieli operaționale (ceea ce reprezintă 57 % din creditele anuale corespunzătoare titlurilor II și III); subliniază că această situație reflectă dificultățile cu care se confruntă Agenția în ceea ce privește programarea și gestionarea bugetară a activităților sale;

      Proceduri de achiziție

               7.

               își exprimă îngrijorarea cu privire la deficiențele identificate de auditul Curții în cadrul procedurilor de achiziții publice;

               8.

               salută întocmirea de către Agenție a unui plan de acțiune în vederea remedierii deficiențelor identificate de Curte în cadrul procedurilor de achiziții publice, deficiențe care afectau transparența procedurilor;

      Audit intern

               9.

               ia act de faptul că 32 dintre cele 36 de recomandări formulate de Serviciul de Audit Intern (IAS) au fost puse în practică începând cu 2006; printre cele 4 recomandări care sunt încă în curs de aplicare, 1 este considerată „critică”, iar 3 „foarte importante”; invită, prin urmare, Agenția să aplice anumite norme de control intern în ceea ce privește semnăturile bancare, separarea sarcinilor, posturile sensibile și menținerea competențelor de delegare;

               10.

               face trimitere, pentru alte observații cu caracter orizontal care însoțesc decizia de descărcare de gestiune, la Rezoluția sa din 5 mai 2010 (6) referitoare la performanțele, gestiunea financiară și controlul agențiilor.

      (1)  JO C 304, 15.12.2009, p. 89.

      (2)  JO L 248, 16.9.2002, p. 1.

      (3)  JO L 164, 30.4.2004, p. 1.

      (4)  JO L 357, 31.12.2002, p. 72.

      (5)  JO L 255, 26.9.2009, p. 167.

      (6)  Texte adoptate, P7_TA(2010)0139 (a se vedea pagina 241 din prezentul Jurnal Oficial).


title: 2014/143/UE: Decizia Consiliului din 11 martie 2014 privind poziția care urmează să fie adoptată, în numele Uniunii Europene, în cadrul Comitetului mixt pentru agricultură instituit prin Acordul dintre Comunitatea Europeană și Confederația Elvețiană privind schimburile comerciale cu produse agricole, în ceea ce privește modificarea Deciziei nr. 2/2003 a comitetului menționat

text:
               17.3.2014

               RO

               Jurnalul Oficial al Uniunii Europene

               L 78/1

      DECIZIA CONSILIULUI

   din 11 martie 2014
   privind poziția care urmează să fie adoptată, în numele Uniunii Europene, în cadrul Comitetului mixt pentru agricultură instituit prin Acordul dintre Comunitatea Europeană și Confederația Elvețiană privind schimburile comerciale cu produse agricole, în ceea ce privește modificarea Deciziei nr. 2/2003 a comitetului menționat
   (2014/143/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 207 alineatul (4), coroborat cu articolul 218 alineatul (9),
   având în vedere propunerea Comisiei Europene,
   întrucât:

               (1)

               Acordul dintre Comunitatea Europeană și Confederația Elvețiană privind comerțul cu produse agricole (1) (denumit în continuare „acordul”) a intrat în vigoare la 1 iunie 2002.

               (2)

               Articolul 6 din acord instituie un Comitet mixt pentru agricultură (denumit în continuare „comitetul”) care este responsabil de gestionarea acordului și asigură buna funcționare a acestuia.

               (3)

               În conformitate cu articolul 6 alineatul (4) din acord, comitetul a adoptat, prin Decizia nr. 1/2003, regulamentul său de procedură (2).

               (4)

               În conformitate cu articolul 6 alineatul (7) din acord, au fost constituite mai multe grupuri de lucru care să administreze anexele la acord, printre care și un grup de lucru privind protecția denumirilor de origine „DOP” și un grup de lucru privind protecția indicațiilor geografice „IGP” (denumite în continuare „grupul de lucru DOP/IGP”), și s-au adoptat prin Decizia nr. 2/2003 a Comitetului (3) mandatele acestor grupuri. În conformitate cu anexa la decizia menționată, grupul de lucru DOP/IGP avea drept misiune principală să examineze posibilitatea protecției reciproce a DOP-urilor și a IGP-urilor.

               (5)

               În 2011, Uniunea și Elveția au încheiat un acord privind protecția denumirilor de origine și a indicațiilor geografice (4), modificând astfel acordul prin adăugarea anexei 12 privind protecția denumirilor de origine și a indicațiilor geografice ale produselor agricole și alimentare.

               (6)

               Grupul de lucru DOP/IGP s-a reunit pentru a examina, în special, modificarea Deciziei nr. 2/2003 în ceea ce privește mandatul grupului de lucru în scopul de a lua în considerare modificarea acordului.

               (7)

               Se impune să fie precizată poziția care urmează să fie adoptată, în numele Uniunii, în cadrul comitetului mixt în ceea ce privește modificarea Deciziei nr. 2/2003.

               (8)

               Poziția care urmează să fie adoptată, în numele Uniunii, în cadrul comitetului ar trebuie să se întemeieze pe proiectul de decizie atașat la prezenta decizie,

         ADOPTĂ PREZENTA DECIZIE:
   Articolul 1
   Poziția care urmează să fie adoptată, în numele Uniunii, în cadrul Comitetului mixt pentru agricultură se întemeiază pe proiectul de decizie a Comitetului atașat la prezenta decizie.
   Modificările de natură tehnică aduse acestui proiect de decizie pot fi acceptate de reprezentanții Uniunii în cadrul Comitetului fără a fi necesară o altă decizie a Consiliului.
   Articolul 2
   Decizia comitetului se publică în Jurnalul Oficial al Uniunii Europene.
   Articolul 3
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 11 martie 2014.

            Pentru Consiliu

            Președintele

         G. STOURNARAS

      (1)  JO L 114, 30.4.2002, p. 132.

      (2)  Decizia nr. 1/2003 a Comitetului mixt pentru agricultură instituit prin Acordul dintre Comunitatea Europeană și Confederația Elvețiană privind schimburile comerciale cu produse agricole din 21 octombrie 2003 privind adoptarea regulamentului de procedură (JO L 303, 21.11.2003, p. 24).

      (3)  Decizia nr. 2/2003 a Comitetului mixt pentru agricultură instituit prin Acordul dintre Comunitatea Europeană și Confederația Elvețiană privind schimburile comerciale cu produse agricole din 21 octombrie 2003 în ceea ce privește constituirea grupurilor de lucru și adoptarea mandatelor acestor grupuri (JO L 303, 21.11.2003, p. 27).

      (4)  Acord între Uniunea Europeană și Confederația Elvețiană privind protecția denumirilor de origine și a indicațiilor geografice ale produselor agricole și alimentare, de modificare a Acordului dintre Comunitatea Europeană și Confederația Elvețiană privind schimburile comerciale cu produse agricole (JO L 297, 16.11.2011 p. 3).

      PROIECT
      DECIZIA NR. …/2014 A COMITETULUI MIXT PENTRU AGRICULTURĂ
      din …
      privind modificarea deciziei nr. 2/2003 a Comitetului mixt pentru agricultură instituit prin Acordul dintre Comunitatea Europeană și Confederația Elvețiană privind schimburile comerciale cu produse agricole din 21 octombrie 2003 în ceea ce privește constituirea grupurilor de lucru și adoptarea mandatelor acestor grupuri
      COMITETUL MIXT PENTRU AGRICULTURĂ,
      având în vedere Acordul dintre Comunitatea Europeană și Confederația Elvețiană privind schimburile comerciale cu produse agricole, în special articolul 6 alineatul (7),
      întrucât:

                  (1)

                  Acordul dintre Comunitatea Europeană și Confederația Elvețiană privind comerțul cu produse agricole (denumit în continuare „acordul”) a intrat în vigoare la 1 iunie 2002.

                  (2)

                  Anexa 12 la acord se referă la protecția denumirilor de origine și a indicațiilor geografice ale produselor agricole și alimentare.

                  (3)

                  În temeiul articolului 15 alineatul (6) din anexa 12 la acord, grupul de lucru DOP/IGP asistă Comitetul mixt pentru agricultură (denumit în continuare „comitetul”), la solicitarea acestuia din urmă.

                  (4)

                  Prin Decizia nr. 2/2003 a Comitetului s-au constituit grupurile de lucru și au fost adoptate mandatele acestor grupuri.

                  (5)

                  În urma adoptării acordului privind protecția denumirilor de origine și a indicațiilor geografice ale produselor agricole și alimentare din 1 decembrie 2011, care a adăugat anexa 12 la acord, ar trebui să se modifice Decizia nr. 2/2003 a Comitetului, în special în ceea ce privește baza din acord și mandatul grupului de lucru DOP/IGP,

            DECIDE:
      Articolul 1
      Anexa la Decizia nr. 2/2003 a Comitetului mixt pentru agricultură din 21 octombrie 2003 privind constituirea grupurilor de lucru și adoptarea mandatelor acestor grupuri, referitoare la grupul de lucru DOP/IGP, se modifică după cum urmează:

                  1.

                  Secțiunea referitoare la „Grupul de lucru DOP/IGP” se înlocuiește cu următorul text:
                  „Grupul de lucru DOP/IGP

                     Baza din acord (anexa 12)

                  Articolul 15 alineatul (6) din anexa 12 privind protecția denumirilor de origine și a indicațiilor geografice ale produselor agricole și alimentare
                  Mandatul grupului de lucru în conformitate cu articolul 15

                              (1)

                              Examinarea oricărei probleme referitoare la anexa 12 și la punerea în aplicare a acesteia.

                              (2)

                              Examinarea periodică a evoluției actelor cu putere de lege și a actelor administrative interne ale părților în domeniile reglementate de anexa 12.

                              (3)

                              Formularea de propuneri pe care le înaintează Comitetului mixt în vederea adaptării și actualizării apendicelor la anexa 12.”.

            Articolul 2
      Prezenta decizie intră în vigoare la … 2014.

         Adoptată la …,

               Pentru Comitetul mixt pentru agricultură

               Șeful delegației Uniunii Europene

               Șeful delegației elvețiene

               Secretarul Comitetului


title: Decizia EPUE/1/2007 a Comitetului politic și de securitate din 15 mai 2007 de prelungire a mandatului șefului echipei de planificare a UE (EPUE Kosovo) în ceea ce privește o posibilă operațiune a UE de gestionare a crizei în domeniul statului de drept și, eventual, în alte domenii în Kosovo

text:
               25.5.2007

               RO

               Jurnalul Oficial al Uniunii Europene

               L 133/49

      DECIZIA EPUE/1/2007 A COMITETULUI POLITIC ȘI DE SECURITATE

   din 15 mai 2007
   de prelungire a mandatului șefului echipei de planificare a UE (EPUE Kosovo) în ceea ce privește o posibilă operațiune a UE de gestionare a crizei în domeniul statului de drept și, eventual, în alte domenii în Kosovo
   (2007/358/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 25,
   având în vedere Acțiunea comună 2006/304/PESC a Consiliului din 10 aprilie 2006 privind instituirea unei echipe de planificare a UE (EPUE Kosovo) în ceea ce privește o posibilă operațiune a UE de gestionare a crizei în domeniul statului de drept și, eventual, în alte domenii în Kosovo (1), în special articolul 6 alineatul (2),
   întrucât:

               (1)

               Articolul 6 din Acțiunea comună 2006/304/PESC prevede ca, în conformitate cu articolul 25 din tratat, Consiliul să autorizeze Comitetul politic și de securitate (CPS) să adopte deciziile relevante, inclusiv decizia de a numi, la propunerea secretarului general/înaltului reprezentant (SG/ÎR), șeful echipei de planificare a UE (EPUE Kosovo).

               (2)

               La 2 mai 2006, CPS a adoptat Decizia EPUE/1/2006 (2) de numire a domnului Casper Klynge ca șef al echipei de planificare a UE (EPUE Kosovo).

               (3)

               La 11 decembrie 2006, Consiliul a adoptat Acțiunea comună 2006/918/PESC (3) de modificare și de prelungire până la 31 mai 2007 a Acțiunii comune 2006/304/PESC.

               (4)

               La 12 decembrie 2006, CPS a adoptat Decizia EPUE/2/2006 (4) de prelungire până la 31 mai 2007 a mandatului domnului Casper KLYNGE ca șef al echipei de planificare a UE (EPUE Kosovo).

               (5)

               La 14 mai 2007, Consiliul a adoptat Acțiunea comună 2007/334/PESC de modificare și de prelungire până la 1 septembrie 2007 a Acțiunii comune 2006/304/PESC.

               (6)

               SG/ÎR a propus ca mandatul domnului Casper KLYNGE, în calitate de șef al echipei de planificare a UE (EPUE Kosovo), să fie prelungit până la sfârșitul mandatului EPUE Kosovo.

               (7)

               Mandatul șefului echipei de planificare a UE (EPUE Kosovo) ar trebui, prin urmare, să fie prelungit până la sfârșitul mandatului EPUE Kosovo,

         DECIDE:
   Articolul 1
   Mandatul domnului Casper KLYNGE în calitate de șef al echipei de planificare a UE (EPUE Kosovo) în ceea ce privește o posibilă operațiune a UE de gestionare a crizei în domeniul statului de drept și, eventual, în alte domenii în Kosovo se prelungește până la sfârșitul mandatului EPUE Kosovo.
   Articolul 2
   Prezenta decizie produce efecte de la data adoptării sale.
   Se aplică până la sfârșitul mandatului EPUE Kosovo.

      Adoptată la Bruxelles, 15 mai 2007.

            Pentru Comitetul politic și de securitate

            Președintele

         C. von GOETZE

      (1)  JO L 112, 26.4.2006, p. 19. Acțiune comună, astfel cum a fost modificată ultima dată prin Acțiunea comună 2007/334/PESC (JO L 125, 15.5.2007, p. 29).

      (2)  JO L 130, 18.5.2006, p. 42.

      (3)  JO L 349, 12.12.2006, p. 57.

      (4)  JO L 365, 21.12.2006, p. 88.


title: Decizia (UE) 2017/344 a Parlamentului European și a Consiliului din 14 decembrie 2016 privind mobilizarea marjei pentru situații neprevăzute în 2017

text:
               28.2.2017

               RO

               Jurnalul Oficial al Uniunii Europene

               L 50/57

         DECIZIA (UE) 2017/344 A PARLAMENTULUI EUROPEAN ȘI A CONSILIULUI
   din 14 decembrie 2016
   privind mobilizarea marjei pentru situații neprevăzute în 2017
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (1), în special punctul 14 al doilea paragraf,
   având în vedere propunerea Comisiei Europene,
   întrucât:

               (1)

               Articolul 13 din Regulamentul (UE, Euratom) nr. 1311/2013 al Consiliului (2) a instituit o marjă pentru situații neprevăzute de până la 0,03 % din venitul național brut al Uniunii.

               (2)

               În conformitate cu articolul 6 din regulamentul menționat, Comisia a calculat suma absolută a marjei pentru situații neprevăzute pentru anul 2017 (3).

               (3)

               După examinarea tuturor celorlalte posibilități financiare de reacție la situații neprevăzute existente în cadrul plafoanelor angajamentelor de la rubricile 3 (Securitate și cetățenie) și 4 (Europa globală) din cadrul financiar multianual pentru 2017, precum și după mobilizarea, prin intermediul instrumentului de flexibilitate, a sumei totale de 530 de milioane EUR, disponibilă în 2017, s-a constatat că este necesară mobilizarea marjei pentru situații neprevăzute pentru a răspunde nevoilor generate de criza privind migrația, refugiații și securitatea, prin majorarea creditelor de angajament din cadrul bugetului general al Uniunii Europene pentru exercițiul financiar 2017, peste plafoanele de angajamente ale rubricilor 3 și 4 din cadrul financiar multianual.

               (4)

               Având în vedere această situație foarte specială, condiția de ultimă instanță prevăzută la articolul 13 alineatul (1) din Regulamentul (UE, Euratom) nr. 1311/2013 este îndeplinită.

               (5)

               În scopul de a reduce la minimum timpul necesar pentru mobilizarea marjei pentru situații neprevăzute, prezenta decizie ar trebui să se aplice de la începutul exercițiului financiar 2017,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii pentru exercițiul financiar 2017, se mobilizează din marja pentru situații neprevăzute suma de 1 176 030 960 EUR în credite de angajament peste plafonul angajamentelor de la rubrica 3 (Securitate și cetățenie), precum și suma de 730 120 000 EUR în credite de angajament peste plafonul angajamentelor de la rubrica 4 (Europa globală) din cadrul financiar multianual.
   Articolul 2
   Suma totală de 1 906 150 960 EUR în credite de angajament rezultată la articolul 1 se compensează cu marjele disponibile în cadrul plafoanelor de angajamente prevăzute pentru perioada 2017-2019 la următoarele rubrici ale cadrului financiar multianual:

               (a)

               2017:

                           (i)

                           rubrica 2 (Creștere durabilă – Resurse naturale): 575 000 000 EUR;

                           (ii)

                           rubrica 5 (Administrație): 507 268 804 EUR;

               (b)

               2018: rubrica 5 (Administrație): 570 000 000 EUR;

               (c)

               2019: rubrica 5 (Administrație): 253 882 156 EUR.

         Articolul 3
   Prezenta decizie intră în vigoare la data publicării în Jurnalul Oficial al Uniunii Europene.
   Se aplică de la 1 ianuarie 2017.

      Adoptată la Strasbourg, 14 decembrie 2016.

            Pentru Parlamentul European

            Președintele

         M. SCHULZ

            Pentru Consiliu

            Președintele

         I. KORČOK

      (1)  JO C 373, 20.12.2013, p. 1.

      (2)  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).

      (3)  Comunicarea Comisiei către Consiliu și Parlamentul European din 30 iunie 2016 privind ajustarea tehnică a cadrului financiar pentru 2017 în funcție de evoluția VNB [COM(2016) 311].


title: 2013/343/UE: Decizia Consiliului din 1 iulie 2013 de numire a membrilor croați în cadrul Comitetului Economic și Social European

text:
               2.7.2013

               RO

               Jurnalul Oficial al Uniunii Europene

               L 183/9

         DECIZIA CONSILIULUI
   din 1 iulie 2013
   de numire a membrilor croați în cadrul Comitetului Economic și Social European
   (2013/343/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 302,
   având în vedere Tratatul de instituire a Comunității Europene a Energiei Atomice, în special articolul 106a,
   având în vedere Actul de aderare a Croației, în special articolul 23,
   având în vedere propunerea guvernului Republicii Croația,
   având în vedere avizul Comisiei Europene,
   întrucât:

               (1)

               La 13 septembrie 2010, Consiliul a adoptat Decizia 2010/570/UE, Euratom de numire a membrilor în cadrul Comitetului Economic și Social European pentru perioada 21 septembrie 2010-20 septembrie 2015 (1).

               (2)

               Ca urmare a aderării Republicii Croația la Uniunea Europeană, Comitetul Economic și Social European ar trebui să fie completat prin numirea unui număr de nouă membri, care trebuie aleși din rândul reprezentanților organizațiilor patronale, organizațiilor salariaților și din rândul altor părți reprezentative ale societății civile, în special din domeniul socio-economic, civic, profesional și cultural,

         ADOPTĂ PREZENTA DECIZIE:
   Articolul 1
   Se numesc în calitate de membri în cadrul Comitetului Economic și Social European pentru perioada 1 iulie 2013-20 septembrie 2015 următoarele persoane:

               —

               Mr Davor MAJETIĆ, Director General HUP (Croatian Employers Association)

               —

               Ms Dragica MARTINOVIĆ DŽAMONJA, Director, Representative Office in Brussels, Croatian Chamber of Economy

               —

               Ms Violeta JELIĆ, General Secretary of the Croatian Chamber of Trades and Crafts

               —

               Ms Marija HANŽEVAČKI, General Secretary, Independent Trade Unions of Croatia

               —

               Ms Anica MILIĆEVIĆ-PEZELJ, Executive Secretary, UATUC (Union of Autonomous Trade Unions of Croatia)

               —

               Mr Vilim RIBIĆ, President of the Great Council of Independent Union of Research and Higher Education Employees of Croatia

               —

               Ms Lidija PAVIĆ-ROGOŠIĆ, Director, ODRAZ – Sustainable Community Development

               —

               Ms Marina ŠKRABALO, Senior advisor, GONG (Citizens Supervising Voting in an organized manner)

               —

               Mr Toni VIDAN, Coordinator of the Energy and Climate programme of Zelena akcija/ FoE Croatia.

         Articolul 2
   Prezenta decizie intră în vigoare la data adoptării.

      Adoptată la Bruxelles, 1 iulie 2013.

            Pentru Consiliu

            Președintele

         L. LINKEVIČIUS

      (1)  JO L 251, 25.9.2010, p. 8.


title: Decizia EUSEC/1/2009 a Comitetului Politic și de Securitate din 25 septembrie 2009 privind numirea șefului misiunii pentru misiunea de consiliere și de asistență a Uniunii Europene în domeniul reformei sectorului de securitate în Republica Democratică Congo (EUSEC RD Congo)

text:
               30.9.2009

               RO

               Jurnalul Oficial al Uniunii Europene

               L 257/40

      DECIZIA EUSEC/1/2009 A COMITETULUI POLITIC ȘI DE SECURITATE

   din 25 septembrie 2009
   privind numirea șefului misiunii pentru misiunea de consiliere și de asistență a Uniunii Europene în domeniul reformei sectorului de securitate în Republica Democratică Congo (EUSEC RD Congo)
   (2009/723/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 25 al treilea paragraf,
   având în vedere Acțiunea comună 2009/709/PESC a Consiliului din 15 septembrie 2009 privind misiunea Uniunii Europene de consiliere și de asistență în domeniul reformei sectorului de securitate în Republica Democratică Congo (EUSEC RD Congo) (1), în special articolul 8,
   întrucât:

               (1)

               În temeiul articolului 8 din Acțiunea comună 2009/709/PESC, Consiliul a autorizat Comitetul Politic și de Securitate (COPS) să adopte decizii ulterioare privind numirea șefului misiunii.

               (2)

               La data de 24 iunie 2008, dl Jean-Paul MICHEL a fost numit șeful misiunii pentru EUSEC RD Congo.

               (3)

               Secretarul General/Înaltul Reprezentant a propus numirea din nou a dlui Jean-Paul MICHEL în calitate de șef al misiunii pentru EUSEC RD Congo,

         DECIDE:
   Articolul 1
   Prin prezenta decizie, dl Jean-Paul MICHEL este numit șeful misiunii de consiliere și de asistență a Uniunii Europene în domeniul reformei sectorului de securitate în Republica Democratică Congo (EUSEC RD Congo).
   Articolul 2
   Prezenta decizie produce efecte de la 1 octombrie 2009.

      Adoptată la Bruxelles, 25 septembrie 2009.

            Pentru Comitetul Politic și de Securitate

            Președintele

         O. SKOOG

      (1)  JO L 246, 18.9.2009, p. 33.


title: 2011/553/UE, Euratom: Decizia Parlamentului European din 10 mai 2011 privind descărcarea de gestiune pentru execuția bugetului Agenției Executive pentru Sănătate și Consumatori aferent exercițiului financiar 2009

text:
               27.9.2011

               RO

               Jurnalul Oficial al Uniunii Europene

               L 250/79

         DECIZIA PARLAMENTULUI EUROPEAN
   din 10 mai 2011
   privind descărcarea de gestiune pentru execuția bugetului Agenției Executive pentru Sănătate și Consumatori aferent exercițiului financiar 2009
   (2011/553/UE, Euratom)
   PARLAMENTUL EUROPEAN,

               —

               având în vedere bugetul general al Uniunii Europene aferent exercițiului financiar 2009 (1),

               —

               având în vedere conturile anuale ale Uniunii Europene pentru exercițiul financiar 2009 [SEC(2010) 963 – C7-0211/2010] (2),

               —

               având în vedere conturile anuale finale ale Agenției Executive pentru Sănătate și Consumatori pentru exercițiul financiar 2009,

               —

               având în vedere Raportul Comisiei privind acțiunile întreprinse în urma descărcării de gestiune pentru exercițiul financiar 2008 [COM(2010) 650] și documentele de lucru ale serviciilor Comisiei care însoțesc raportul în cauză [SEC(2010) 1437 și SEC(2010) 1438],

               —

               având în vedere Comunicarea Comisiei din 2 iunie 2010 intitulată „Sinteza realizărilor Comisiei în materie de gestiune în 2009” [COM(2010) 281],

               —

               având în vedere Raportul anual al Comisiei către autoritatea care acordă descărcarea de gestiune privind auditurile interne desfășurate în anul 2009 [COM(2010) 447] și documentul de lucru al serviciilor Comisiei care însoțește raportul în cauză [SEC(2010) 994],

               —

               având în vedere Raportul Curții de Conturi privind conturile anuale ale Agenției Executive pentru Sănătate și Consumatori pentru exercițiul financiar 2009, însoțit de răspunsurile agenției (3),

               —

               având în vedere Declarația de asigurare privind fiabilitatea conturilor și legalitatea și regularitatea operațiunilor subiacente întocmită de Curtea de Conturi în temeiul articolului 287 din Tratatul privind funcționarea Uniunii Europene (4),

               —

               având în vedere Recomandarea Consiliului din 15 februarie 2011 privind descărcarea de gestiune a agențiilor executive cu privire la execuția bugetară pentru exercițiul financiar 2009 (05893/2011 – C7-0054/2011),

               —

               având în vedere articolele 274, 275 și 276 din Tratatul CE, articolul 17 alineatul (1) din Tratatul privind Uniunea Europeană, articolele 317, 318 și 319 din Tratatul privind funcționarea Uniunii Europene, precum și articolele 179a și 180b din Tratatul Euratom,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5), astfel cum a fost modificat prin Regulamentele (CE, Euratom) nr. 1995/2006 (6) și (CE) nr. 1525/2007 (7) ale Consiliului, în special articolele 55, 145, 146 și 147,

               —

               având în vedere Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (8), în special articolul 14 alineatul (3),

               —

               având în vedere Regulamentul (CE) nr. 1653/2004 al Comisiei din 21 septembrie 2004 de stabilire a regulamentului financiar tip pentru agențiile executive, în temeiul Regulamentului (CE) nr. 58/2003 al Consiliului de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (9), în special articolul 66 primul și al doilea paragraf,

               —

               având în vedere Decizia 2004/858/CE a Comisiei din 15 decembrie 2004 de înființare a unei agenții executive, denumită „Agenția Executivă pentru Programul de Sănătate Publică”, pentru gestionarea activității comunitare în domeniul sănătății publice – în temeiul Regulamentului (CE) nr. 58/2003 al Consiliului (10),

               —

               având în vedere Decizia 2008/544/CE a Comisiei din 20 iunie 2008 de modificare a Deciziei 2004/858/CE pentru a transforma Agenția Executivă pentru Programul de Sănătate Publică în Agenția Executivă pentru Sănătate și Consumatori (11),

               —

               având în vedere articolul 76 și anexa VI la Regulamentul său de procedură,

               —

               având în vedere raportul Comisiei pentru control bugetar și avizele celorlalte comisii interesate (A7-0134/2011),

               A.

               întrucât, în temeiul articolului 17 alineatul (1) din Tratatul privind Uniunea Europeană, Comisia execută bugetul și gestionează programe, iar în temeiul articolului 317 din Tratatul privind funcționarea Uniunii Europene, Comisia face acest lucru în cooperare cu statele membre pe propria răspundere, în conformitate cu principiul bunei gestiuni financiare,

               1.

               acordă directorului Agenției Executive pentru Sănătate și Consumatori descărcarea de gestiune pentru execuția bugetului Agenției aferent exercițiului financiar 2009;

               2.

               își prezintă observațiile în rezoluția care face parte integrantă din deciziile privind descărcarea de gestiune pentru execuția bugetului general al Uniunii Europene aferent exercițiului financiar 2009, Secțiunea III – Comisia și agențiile executive;

               3.

               încredințează Președintelui sarcina de a transmite prezenta decizie, împreună cu Decizia privind descărcarea de gestiune pentru execuția bugetului general al Uniunii Europene aferent exercițiului financiar 2009, Secțiunea III – Comisia și rezoluția care face parte integrantă din aceste decizii directorului Agenției Executive pentru Sănătate și Consumatori, Consiliului, Comisiei, Curții de Justiție a Uniunii Europene și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Jerzy BUZEK

            Secretarul general

         Klaus WELLE

      (1)  JO L 69, 13.3.2009.

      (2)  JO C 308, 12.11.2010, p. 1.

      (3)  JO C 338, 14.12.2010, p. 96.

      (4)  JO C 308, 12.11.2010, p. 129.

      (5)  JO L 248, 16.9.2002, p. 1.

      (6)  JO L 390, 30.12.2006, p. 1.

      (7)  JO L 343, 27.12.2007, p. 9.

      (8)  JO L 11, 16.1.2003, p. 1.

      (9)  JO L 297, 22.9.2004, p. 6.

      (10)  JO L 369, 16.12.2004, p. 73.

      (11)  JO L 173, 3.7.2008, p. 27.


title: Cerere de apărare a imunității lui Aldo Patriciello Decizia Parlamentului European din 5 mai 2009 privind cererea de apărare a imunității și privilegiilor lui Aldo Patriciello (2009/2021(IMM))

text:
               5.8.2010

               RO

               Jurnalul Oficial al Uniunii Europene

               CE 212/124

         Marți, 5 mai 2009Cerere de apărare a imunității lui Aldo Patriciello
   P6_TA(2009)0337
   Decizia Parlamentului European din 5 mai 2009 privind cererea de apărare a imunității și privilegiilor lui Aldo Patriciello (2009/2021(IMM))
   2010/C 212 E/21

      Parlamentul European,
   având în vedere cererea lui Aldo Patriciello de apărare a propriei imunități în legătură cu ancheta în curs efectuată de Parchetul de pe lângă Tribunalul districtual Isernia, comunicată în ședința plenară la 9 martie 2009,
   având în vedere articolele 9 și 10 din Protocolul privind privilegiile și imunitățile Comunităților Europene din 8 aprilie 1965, precum și articolul 6 alineatul (2) din Actul din 20 septembrie 1976 privind alegerea membrilor Parlamentului European prin vot universal direct,
   având în vedere hotărârile Curții de Justiție a Comunităților Europene din 12 mai 1964, 10 iulie 1986 și din 21 octombrie 2008 (1),
   având în vedere articolul 6 alineatul (3) și articolul 7 din Regulamentul său de procedură,
   având în vedere raportul Comisiei pentru afaceri juridice (A6-0286/2009),

               1.

               hotărăște să apere imunitatea și privilegiile lui Aldo Patriciello;

               2.

               încredințează Președintelui sarcina de a transmite imediat prezenta decizie, precum și raportul comisiei competente, autorităților în cauză ale Republicii Italiene.

      (1)  Cauza 101/63, Wagner/Fohrmann și Krier, Rec. 1964, p. 383, cauza 149/85, Wybot/Faure și alții, Rec. 1986, p. 2 391 și cauzele conexe C-200/07 și C-201/07, Marra/De Gregorio și Clemente, care nu au fost încă incluse în Rapoartele Curții Europene.